Спортымрэ еджэнымрэ зэгъусэх — Адыгэ макъ\nСпортымрэ еджэнымрэ зэгъусэх\nРедактор 30.11.2020 30.11.2020 КЪЭБАРЫКlЭХЭР, СПОРТЫР\nУрысыем спортымкIэ изаслуженнэ мастерэу ыкIи изаслуженнэ тренерэу Григорий Веричевым фэгъэхьыгъэ шIэжь-зэнэкъокъур Челябинскэ джы­рэ­благъэ щыкIуагъ.\nСанкт-Петербург, Москва, Ал­тай, Красноярскэ крайхэм, Сама­рэ, Челябинскэ, Адыгеим, нэ­мыкIхэм къарыкIыгъэ бэ­накIохэр зэIукIэгъум хэлэжьагъэх.\nАдыгэ Республикэм изаслуженнэ тренерэу Адзынэ Алый япащэу Анна Лодневамрэ Ульяна Ткаченкэмрэ алырэгъум щя­нэкъокъугъэх. Апэрэ чIыпIэхэр къыдэзыхыхэрэр Урысыем спортымкIэ имастер зэрэхъущтхэм фэшI зэIукIэгъу пэпчъ мэхьэнэ ин иIагъ. А. Лодневамрэ У. Ткаченкэмрэ Урысыем спортымкIэ имастер хъунхэмкIэ кандида-\nтых. Типшъашъэхэм я 5-рэ чIыпIэхэр къыдахыгъэх.\n— Адыгэ къэралыгъо университетым физкультурэмрэ дзюдом­рэкIэ и Институт Ульяна Ткачен­кэр щеджэ. Мыекъопэ къэралыгъо гуманитар-техническэ колледжым Анна Лодневам ишIэныгъэ щыхегъахъо, — къытиIуагъ Адыгэ Республикэм дзюдомкIэ испорт еджапIэу Кобл Якъубэ ыцIэ зыхьырэм ипащэу, Адыгеим изаслуженнэ тренерэу Бастэ Сэлымэ. — Типшъашъэхэм ухьазырыныгъэ дэгъу Челябинскэ къыщагъэлъэгъуагъ. ЯIэпэIэсэ­ныгъэ зэрэлъагъэкIуатэрэм тегъэгушIо.\n— Къыблэм дзюдомкIэ изэ­нэ­къокъу апэрэ чIыпIэр къыщыдэзыхыгъэ Ткаченкэр спорт уна­гъом щапIугъ. Ащ ышыпхъу на­хьыжъэу Еленэ дзюдомкIэ хэ­гъэгу зэнэкъо­къухэм ахэлажьэщтыгъ, — къе­Iуатэ Адзынэ Алый. — Челябинскэ тызэрэщыIагъэм ишIуагъэкIэ хэгъэгум ишъолъырхэм бзылъфыгъэ дзюдом зэращыпылъхэм нахьышIоу зыщыдгъэгъозагъ.\nАнна Лодневар самбэмкIи мэбанэ. Исэнаущыгъэ спортым къыщызэIуихызэ, имурадхэм афэ­­кIо. Спортымрэ еджэнымрэ зэрэзэгъусэхэм ишIуагъэкIэ пшъа­шъэхэм яхэхъоныгъэхэр нахьыбэ мэхъух.\nПредыдущая ЕшIэгъухэр псынкIэ къафэхъущтхэп\nСледущая Адыгеим имедали 7